་བ་དང་སྟོང་པ་གཉིས་སུ་མེད་པ། གསལ་བ་དང་སྟོང་པ་གཉིས་སུ་མེད་པ། འཁོར་བ་དང་མྱ་ངན་ལས་འདས་པ་ཐམས་ཅད་ཀྱི་བདག་ཉིད་དེ། དེ་ནི་ཟབ་ཅིང་རྟོགས་པར་དཀའ་བས་ན་ཕྲ་བའོ། །མི་ཕྱེད་པས་ན་རྡོ་རྗེའོ། །ཐམས་ཅད་འབྱུང་བས་ན་སྙིང་པོའོ། །གང་དུའང་མ་གྲུབ་པས་ནམ་མཁའོ། །མི་རྟོག་པས་ན་རྡུལ་བྲལ་ལོ། །དེ་མྱ་ངན་ལས་འདས་པས་མཐར་སྟེར་རོ། །རྟོག་པ་ཞི་བས་ན་ཞི་བའོ། །དེ་ལྟ་བུ་དེ་ངས་ཁྱོད་ལ་བརྗོད་པ་ན་ཁྱོད་ཀྱིསཾ་ཇི་ལྟར་རྟོགས་ཀྱིས་ཁྱོད་རང་ཉིད་ལ་བསྐྱེད་པར་བྱའོ། །དེ་ལྟ་བུའི་དོན་དེ་མངོན་དུ་གྱུར་ན་ཆོས་ཀྱི་སྐུ་ནི་དེ་ཉིད་ཡིན་གྱིས་ལམ་གཞན་དང་གཞན་དུ་བཙལ་བས་ཅི་ཞིག་བྱ། སངས་རྒྱས་གཞན་ནས་འབྱུང་བ་མ་ཡིན་ནོ་ཞེས་བསྐྱེད་ལ་དེ་ཁོ་ན་ཉིད་ལ་བློ་གཞག་པར་བྱའོ་ཞེས་གསུངས་སོ། །བཤད་པའི་རྒྱུད་ཀྱི་བརྟག་པ་གཉིས་པའི་རབ་བྱེད་དང་པོར། གང་ཐོབ་དབང་རབ་མཆོག་ནི་རིགས་ཀྱི་བདག་པོར་བཟུང་བ་རྙེད་པར་དཀའ་ཞིང་མཚུངས་པ་མེད་པས་བསྡམས། །ལོངས་སྤྱོད་རྫོགས་པའི་ཞིང་གི་དཔལ་དག་བླང་བར་བྱས་པས་བྱང་ཆུབ་སེམས་དཔའ་ཆེན་པོའི་དབང་བསྐུར་བ། །བཀའ་ཡི་གནང་བ་རྙེད་ནས་འཇིག་རྟེན་གསུམ་གྱི་དགྲ་བོ་ལས་རྒྱལ་བརྩོན་པའི་གོ་བགོས་པ་ཡི་བློས། །བྱང་ཆུབ་དག་ལ་འགོད་པའི་སེམས་རྒྱས་འདིར་ནི་དེ་ཉིད་རྣལ་འབྱོར་པ་ཡིས་དྲི་མ་མེད་པར་སྤྱོད། །ཅེས་གསུངས་ཏེ། འདི་ལ་དབང་གི་ཡེ་ཤེས་སྐྱེ་བའི་རྒྱུ། དབང་དངོས། མཇུག་རྗེས་སུ་གདམས་པ་དང་གསུམ་ལས། དང་པོ་ནི། ཚིག་རྐང་ཕྱེད་དང་གཉིས་ཏེ། ཤེས་རབ་ཡེ་ཤེས་ཀྱི་སྐབས་སུ་གང་ཐོབ་པའི་དབང་རབ་མཆོག་ནི་ཐབས་ཀྱི་རིགས་ཀྱི་བདག་པོའི་ཁ་དང་། ཤེས་རབ་ཀྱི་རྩ་མཛེས་པའི་སྤྱི་བོར་རླུང་འདྲེན་པའི་སྒོ་ནས་ཐིག་ལེ་གཟུང་བ་ཡིན་ལ། དེ་མན་ངག་མེད་པ་རྣམས་ཀྱིས་རྙེད་པར་དཀའ་ཞིང་དབབ་ཟློག་ལ་སོགས་པའི་མན་ངག་མཚུངས་པ་མེད་པས་བསྡམས་པ་ཡིན་ཞིང་དེར་མྱོང་བ་ཅི་སྐྱེ་ན། ལོངས་སྤྱོད་རྫོགས་པ་ནི། ལོངས་སྐུ་དང་ཁ་སྦྱོར་གཉིས་ཡིན་ལ་དེ་བསྐྱེད་པའི་ཞིང་གི་དབལ་ནི་ཆོས་ཀྱི་སྐུ་སྟེ། སྐུ་གསུམ་གྱི་ཉམས་མྱོང་སྐྱེས་པ་ནི་ངོ་སྤྲོད་པའི་རྒྱུའོ། །གཉིས་པ་ནི་མྱོང་བ་དེ་ཅི་ཡིན་སྙམ་ན། བྱང་ཆུབ་སེམས་དཔའ་ཆེན་པོའི། དབང་བསྐུར་བ་ནི་བཞི་པ་སྟེ། ཡེ་ཤེས་དེ་མངོན་དུ་བྱས་པ་ནི་དེ་ཁོ་ན་ཉིད་མཐོང་བ་ཡིན་ཏེ། དེ་དང་ཁྱད་པར་མེད་པའི་ཕྱིར་རོ། །ཞེས་བྱའོ། །གསུམ་པ་ནི། བླ་མ་ལས་བཀའི་གནང་བ་རྙེད་ནས་འཇིག་རྟེན་གསུམ་གྱི་དགྲ་བོ་ནི་ཉོན་མོངས་པ་ཡིན་ལ། དེའི་རྒྱུ་ནི་རྣམ་པར་རྟོག་པ། དེ་ལས་རྒྱལ་བ་ནི་མཚན་མ་དང་། རྣམ་པར་རྟོག་པ་མེད་པ་ལ་འབད་པར་བྱའོ། །ཞེས་བརྩོན་པའི་གོ་བགོས་པ་ནི་མྱ་ངན་ལས་འདས་པའི་སེམས་ཏེ་ཤེས་རབ་བོ། །དེའང་བདག་ཉིད་ཙམ་མ་ཡིན་གྱི་སྙིང་རྗེས་སེམས་ཅན་གཞན་དག་བྱང་ཆུབ་དག་ལ་འགོད་པའི་སེམས་བསྐྱེད་པའི་ཐབས་ཀྱི་སྒོ་ནས་ཉམས་སུ་ལེན་ནོ། །དེ་ལྟར་གཞན་དོན་བྱེད་ཀྱང་སེམས་ཅན་དུ་ཞེན་པ་མེད་པས་ན་རྣལ་འབྱོར་པས་ནི་དྲི་མ་མེད་པར་སྤྱོད་ཅེས་པ་སྟེ། ཚིགས་སུ་བཅད་པ་འདིས་ཀྱང་ཤེས་རབ་ཡེ་ཤེས་ཀྱི་ཉམས་མྱོང་ལ་འབྲས་བུ་དང་། གནས་ལུགས་ཀྱི་དོན་ཚིག་གི་སྒོ་ནས་ངོ་སྤྲོད་པ་དང་། ལམ་དུ་བྱེད་པའི་བཞི་པ་གསུམ་ཚང་བར་བསྟན་ཏོ། །གསུམ་པ་ནི། སློབ་དཔོན་ངག་གི་དབང་ཕྱུག་གྲགས་པས། ལོངས་སྤྱོད་རྫོགས་དང་ཁ་སྦྱོར་བདེ་ཆེན་རང་བཞིན་མེད། །སྙིང་རྗེས་ཡོངས་གང་རྒྱུན་མི་ཆད་པ་འགོག་པ་མེད། །ཡན་ལག་བདུན་དང་ལྡན་པའི་སངས་རྒྱས་འདི་ཉིད་ནི། །བདག་འདོད་ཚད་མས་ཡོངས་བསྒོས་བློ་ཅན་རྣམས་ཀྱང་འདོད། །ཞེས་སྐུ་གསུམ་ཡན་ལག་བདུན་ལྡན་གྱི་སངས་རྒྱས་དེ་ཉིད་མཚོན་བྱ་དོན་གྱི་དབང་བཞི་པར་བྱས་ནས་རྒྱུད་སྡེ་རིན་པོ་ཆེ་རྣམས་ལས། དེ་ལྟར་དེ་བཞིན་བཞི་པ་ཡང་། །ཞེས་དེ་ལྟར་དང་། དེ་བཞིན་དང་། བཞི་པ་ཞེས་པའི་ཚིག་གསུམ་གྱིས་དབང་གསུམ་པའི་དུས་ཀྱི་ཉམས་མྱོང་དེ་ཉིད་དཔེར་བྱས་ནས་མཚོན་བྱ་དོན་གྱི་དབང་བཞི་པ་དེ་ཉིད་མཚོན་པར་གསུངས་པས་ཀྱང་འབྲས་བུ་དང་། གནས་ལུགས་ཀྱི་དོན་ངོ་སྤྲོད་པ་ཉིད་དུ་སྣང་སྟེ། ལོངས་སྤྱོད་རྫོགས་པ་ནི་མཚན་དཔེ་འབར་བ། དེ་ཙམ་ཕ་རོལ་ཏུ་ཕྱིན་པ་ལའང་ཡོད་པས་ཁ་སྦྱོར་གྱི་སྐུ། ཁ་སྦྱོར་ཙམ་སྒྱུ་མ་མཁན་གྱིས་བྱས་པའི་སྐྱེས་པ་དང་བུད་མེད་ལའང་ཡོད་པས་བདེ་ཆེན། དེ་ཉིད་བདེན་པར་གྲུབ་བམ་སྙམ་ན་རང་བཞིན་གྱིས་སྟོང་ཞིང་བརྫུན་པ་དྲི་ཟའི་གྲོང་ཁྱེར་དང་། ཆུ་ཟླ་ལྟ་བུ། དེའང་སྟོང་པ་ཁོ་ན་མ་ཡིན་པའི་ཕྱིར་དམིགས་པ་མེད་པའི་སྙིང་རྗེའི་རང་བཞིན། དེའང་སྤྲུལ་སྐུ་ལྟར་དུས་རེ་ཞིག་པ་མ་ཡིན་པར་རྟག་ཏུ་རྒྱུན་མ་ཆད་པར་བཞུགས་པ། དེའང་མཐར་མྱ་ངན་ལས་འདའ་བ་མེད་པས་ན་འགོག་པ་མེད་པ་སྟེ། དེ་དག་གི་དོན་ངོ་སྤྲད་པས་འབྲས་བུ་སངས་རྒྱས་ཀྱི་ས་དང་། གནས་ལུགས་ཀྱི་དོན་གཉིས་ཀ་ངོ་སྤྲད་པར་འགྱུར་ཞིང་། སྤྱིར་ཡང་གནས་ལུགས་མངོན་དུ་འགྱུར་བ་ནི་འབྲས་བུ་ཡིན་པས་དེ་གཉིས་གང་རུང་ཞིག་ངོ་སྤྲད་ཀྱང་དོན་གྱིས་གཉིས་ཀ་ངོ་སྤྲད་པར་འགྱུར་བའི་ཕྱིར་རོ། །སློབ་དཔོན་སྨན་པའི་ཞབས་ཀྱིས་ཀྱང་། དབང་དང་པོ་གསུམ་པོ་རེ་རེ་ལའང་སློབ་དཔོན་ད་ང་། ཡོན་དང་། སྡོམ་པ་དང་། དཀྱིལ་འཁོར་དང་། དབང་དང་། རང་གི་ངོ་བོ་དང་། གཉེན་པོ་དང་། ས་དང་། ཆོ་ག་དང་། ལྟ་བ་དང་། ངེས་ཚིག་སྟེ། དོན་ཚན་བཅུ་གཅིག་རེས་མི་འདྲ་བ་སོ་སོར་བཤད་ནས། བཞི་པའི་སྐབས་སུ། རང་བཞིན་གནས་ཕྱིར་སློབ་དཔོན་མེད། །རིན་ཐང་མེད་ཕྱིར་ཡོན་མེད་དེ། །སྡོམ་པ་བས་ན་སྡོམ་པ་མེད། །དེ་ཉིད་དཀྱིལ་འཁོར་དཀྱིལ་འཁོར་མེད། །སྟོབས་ཀྱིས་ཐོབ་ཕྱིར་དབང་མེད་དོ། །སྤྱི་བས་རང་གི་ངོ་བོ་མེད། །ཆོས་ཀུན་གཉེན་པོ་གཉེན་པོ་མེད། །རྡོ་རྗེ་འཛིན་གནས་ས་མེད་དེ། །རང་བཞིན་མེད་ཕྱིར་ཆོ་ག་དང་། །ལྟ་བ་ངས་ཚིག་མེད་པ་རུ། །བླ་མ་ཡིས་ནི་ཡང་དག་བཤད། །ཅེས་གསུངས་པའང་གནས་ལུགས་ཀྱི་དོན་ངོ་སྤྲོད་པའི་དོན་དུ་སྣང་ངོ་། །མདོར་ན་མཁས་གྲུབ་ཀུན་གྱི་དགོངས་པ་དབང་གསུམ་པའི་ཡེ་ཤེས་དེ་ཉིད་རྒྱུར་བྱས་ནས་འབྲས་བུ་དང་གནས་ལུགས་ཀྱི་དོན་ངོ་སྤྲད་པས་སྔ་མ་ལས་མཆོག་ཏུ་གྱུར་པའི་ཡེ་ཤེས་སྐྱེ་བ་ནི་དབང་བཞི་པ་ཆོ་གས་བསྐུར་བའི་དོན་ཡིན་གྱི། དབང་གསུམ་པ་ལས་ལོགས་སུ་ཕྱག་རྒྱ་ལ་བརྟེན་པའི་ཡེ་ཤེས་བསྐྱེད་དུ་མེད་པ་དགོངས་པ་གཅིག་ཏུ་སྣང་སྟེ། ཟུང་འཇུག་གསལ་བ་ལས། དེ་བཞིན་ཞེས་བྱ་བའི་སྒྲས་སྔ་མའི་དངོས་པོ་ལས་གཅོད་པའི་ཕྱིར། གསུམ་པ་ཤེས་རབ་ཡེ་ཤེས་ཀྱི་དབང་གང་ཡིན་པ་དེ་ཉིད་བཞི་པར་འགྱུར་རོ། །ཞེས་དང་། སྨན་པའི་ཞབས་ཀྱིས། ཤེས་རབ་ཡེ་ཤེས་ལས་སྐྱེས་ནི། །བཞི་པ་ཡིན་པར་ཤེས་པར་བྱ། །ཞེས་དང་། གྲུབ་ཆེན་དྲིལ་བུ་པས། རིམ་པ་གསུམ་པོ་དེའི་བླ་མ། །མན་ངག་གིས་ནི་འདིར་ཤེས་བྱ། །འདི་ནི་རང་ཉིད་མཛེས་མ་སྟེ། །ཕྱི་རོལ་ཡུལ་ནི་སྤངས་པའོ། །ཞེས་སོགས་ཏེ། སྔར་དྲངས་པའི་རྩ་བཤད་ཀྱི་རྒྱུད་ཀྱི་དོན། དཀྱིལ་ཆོག་གཉིས་དང་། རྗེ་བཙུན་རྩེ་མོས་འགྲེལ་ཚུལ་ལས་ཤེས་སོ། །གསུམ་པ་ཚིག་གིས་ངོ་སྤྲད་དེ་རྟོགས་པ་བསྐྱེད་པའི་ཚུལ་ནི། རྗེ་བཙུན་གྱིས། དེ་ནས་རྗེས་སུ་བསྟན་པ་ཚིག་ཉིད་ཡིན་ཏེ། ཡེ་ཤེས་འདི་ནི་ཆེས་ཕྲ་ཞིང་། །རྡོ་རྗེ་ནམ་མཁའི་དཀྱིལ་ལྟ་བུ། །རྡུལ་བྲལ་མཐར་ཕྱིན་ཞི་བ་ཉིད། །ཁྱོད་ཀྱི་ཕ་ནི་ཁྱོད་ཉིད་དོ། །ཞེས་པའི་ཚིགས་བཅད་བརྗོད་དེ། དེ་དག་གི་དོན་ཞིབ་ཏུ་བཤད་ལ་རྟོགས་པ་བསྐྱེད། དེ་ནས་དོན་བསྐྱེད་པའི་ཕྱིར་སྣ་རྩེ་ནས་སོར་བཞི་ཙམ་གྱི་ནམ་མཁའ་ལ་བློ་ཅུང་ཟད་བཞག དེ་ནས་སོར་བརྒྱད་ཙམ། དེ་ནས་རིམ་གྱིས་ནམ་མཁའི་མཐའ་བརྟགས་ཏེ། ནམ་མཁའ་ལ་ཐོག་མཐའ་མེད་པ་བཞིན། སེམས་ཀྱི་ཐོག་མཐའ་མེད་པར་བསྟན། ནམ་མཁའ་ལ་འདུས་བྱས་ཀྱི་གནོད་པས་མི་ཚུགས་པ་བཞིན། སེམས་ཀྱང་གློ་བུར་གྱི་རྐྱེན་གྱིས་མི་འཇིག ནམ་མཁས་སྣོད་བཅུད་ཐམས་ཅད་ལ་ཁྱབ་པ་བཞིན། སེམས་ཀྱིས་འཁོར་འདས་ཀྱི་ཆོས་ཐམས་ཅད་ལ་ཁྱབ། ནམ་མཁའ་ཁ་དོག་དང་དབྱིབས་ལ་སོགས་པ་དང་བྲལ་བ་བཞིན། སེམས་གཟུང་འཛིན་ལ་སོགས་པའི་རྣམ་རྟོག་མ་ལུས་པས་སྟོང་པར་བསྟན་ཏོ། །ཡང་ཐོག་མཐའ་མེད། སྐྱེ་འཇིག་མེད། མཐའ་དབུས་མེད། འགྲོ་འོང་མེད། ཅེས་ཀྱང་བརྗོད་དོ། །དེའི་ངང་ལ་འབད་རྩོལ་གློད་དེ་ཅུང་ཞིག་གཞག་གོ །དེ་ནས་སྔར་བཤད་པ་ལྟར་གྱི་ཚིག་གི་བཞི་པ་སོགས་ལྔ་པོ་ངོ་སྤྲད་པར་གསུངས་སོ། །གསུམ་པ་མཐའ་བརྟེན་ནི། མཆོག་ཏུ་གསང་བའི་དཀྱིལ་འཁོར་འདིར། །ཞེས་སོགས་བརྗོད་དེ། དོན་ནི་མདོར་ན་ཁྱོད་སྲིད་པ་ཤིན་ཏུ་དག་པ་བླ་ན་མེད་པའི་བྱང་ཆུབ་ཏུ་འགྱུར་ཞེས་གསུངས་པ་སྟེ། ལུང་བསྟན་པ་དང་། དབུགས་དབྱུང་བ་དང་། གཟེངས་བསྟོད་པ་གསུམ་ཀའང་འདྲ་བ་ཡིན་ནོ། །བཞི་པ་དབང་གི་རྟོགས་པ་བསྐྱེད་པ་ནི། ཁྱོད་ཀྱིས་དཀྱིལ་འཁོར་རྣམ་པ་བཞི་ལས། དོན་དམ་བྱང་ཆུབ་སེམས་ཀྱི་དཀྱིལ་འཁོར་དུ་ཞུགས་པ་དང་མཐོང་བ་ཡིན་ནོ། །ཞེས་སོགས་སྔ་མ་ལ་རིགས་བསྒྲེས་ཏེ་ཤེས་པར་བྱའོ། །དེ་ནས་སློབ་མས་དམ་ཚིག་དང་སྡོམ་པ་མདོར་བསྡུས་ཏེ་གཟུང་བ་དང་། གཏང་རག་གི་མཎྜལ་དང་། ལུས་དང་ལོངས་སྤྱོད་འབུལ་བ་རྣམས་བྱས་ནས། བླ་མའི་ཞབས་ལ་ཕྱག་བྱའོ། །བརྒྱད་པ་དཀྱིལ་འཁོར་ཆེན་པོའི་མཇུག་གི་ཆོ་ག་ནི། རིན་ཆེན་འབར་བ་ལས། སློབ་མའི་བྱ་བ་རྫོགས་རྗེས་སུ། །དཀྱིལ་འཁོར་མཆོད་བསྟོད་ལེགས་བྱས་ལ། །ཨོཾ་ཁྱེད་ཀྱིས་སེམས་ཅན་དོན་ཀུན་མཛད། །རྗེས་སུ་མཐུན་པའི་དངོས་གྲུབ་སྩོལ། །སངས་རྒྱས་ཡུལ་དུ་གཤེགས་ནས་ཀྱང་། །སླར་ཡང་འབྱོན་པར་མཛད་དུ་གསོལ། །བརྗོད་དེ་ལྷ་ཡི་འཁོར་ལོ་གཤེགས། །དམན་མ་ཆུ་བོ་ཆེན་པོར་དོར། །ཨོཾ་གི་ལི་གི་ལི་ཧཱུྃ་ཛཿསྭཱ་ཧཱ། རྡུལ་ཚོན་བསྡུ་བ་དང་། དོར་བའི་སྔགས་སོ། །ཞེས་གསུངས་པ་དང་མཐུན་པར་མཆོད་པ་རྣམས་གསར་པ་བཤམ། བྱིན་རླབས་སྔོན་དུ་འགྲོ་བས་ཕྱི་དང་། ནང་དང་། ཡིད་ལས་འབྱུང་བ་དང་། བསྟོད་པའི་མཆོད་པ་རྣམས་བྱས་ནས། ཡི་གེ་བརྒྱ་པ་ལན་གསུམ་གྱིས་ལྷག་ཆད་ཁ་བསྐང་། མ་འབྱོར་པ་དང་ཉམས་པ་དང་། །ཞེས་སོགས་ཀྱིས་ནོངས་པ་བཟོད་པར་གསོལ་ནས། རྡོ་རྗེ་དྲིལ་བུ་འཛིན་པས། རྡུལ་ཚོན་གྱི་དཀྱིལ་འཁོར་གྱི་མདུན་དུ་ལངས་ཏེ། ཨོཾ་ཁྱོད་ཀྱིས་སེམས་ཅན་དོན་ཀུན་མཛད། །ཅེས་སོགས་དང་། ཡི་གེ་བརྒྱ་པའི་མཐར་བཛྲ་མུཿ ཞེས་བརྗོད་དེ་དཀྱིལ་འཁོར་དང་བུམ་པའི་ལྷའི་ཡེ་ཤེས་པ་ཐམས་ཅད་ཆོས་ཀྱི་དབྱིངས་སུ་གཤེགས་སུ་གསོལ། ཨོཾ་ཨཱཿཧཱུྃ་ཞེས་བརྗོད་པས་དམ་ཚིག་པ་བདག་གི་ཐུགས་ཀར་བསྡུ། ཨོཾ་ཨ་ཀཱ་རོ་སོགས་དང་། ཨོཾ་གི་ལི་སོགས་བརྗོད་ལ་རྡུལ་ཚོན་དབང་ལྡན་གྱི་རྩིག་པ་དང་པོར་བྲིས་པ་དེ་དང་པོར་གཤེགས་སུ་གསོལ་ལོ། །དེ་ནས་ཅི་བདེ་བར་གཤེགས་སུ་གསོལ་ཏེ། རྡུལ་ཚོན་འདོད་པ་ཡོད་ན་ལྷའི་མཚན་མ་ལས་བླངས་ལ་སྦྱིན། གཞན་ཐམས་ཅད་ཕྱག་ལ་ཆུ་བོ་ཆེན་པོའམ། དེ་མིན་ནའང་ཁྲོན་པ་ལ་སོགས་པར་ཆོ་ག་ཇི་ལྟ་བ་བཞིན་དོར་ཏེ། ཐིག་རྗེས་མི་མངོན་པར་བྱས་ནས་དྲི་ཞིམ་པོས་བྱུགས་པར་བྱའོ། །དེ་ནས་སློབ་མས་དགེ་བའི་རྩ་བ་འཕེལ་བར་བྱ་བའི་ཕྱིར་ཚོགས་ཀྱི་འཁོར་ལོ་དང་། དགེ་འདུན་གྱི་སྟོན་མོ་དང་། བཀྲ་ཤིས་ཀྱི་ཚིགས་བཅད་བརྗོད་པ་ལ་སོགས་པའི་དགའ་སྟོན་ལ་འཇུག་པར་བྱའོ། །རྨད་བྱུང་བརྒྱུད་པའི་གསེར་གྱི་ས་གཞིར་རྣམ་མང་རྒྱུད་སྡེའི་ཆུ་འཛིན་སྟོང་གིས་བསྐྲུན། །མན་ངག་རིན་ཆེན་ཁྲི་ཡི་དཔལ་ཡོན་དང་ལྡན་ཡེ་ཤེས་ཀླུ་དབང་རོལ་པའི་གནས། །དབང་གི་ཆུ་བོའི་རྣམ་བཤད་རྒྱ་མཚོ་འདི་ནི་རང་ཉིད་དྲན་པ་གསོ་ཕྱིར་དང་། །བདག་དང་སྐལ་བ་མཉམ་པ་གཞན་ལ་ཕན་པར་འགྱུར་བའི་བློ་ཡིས་སྦྱར། །ལེ་ལོའི་དབང་གིས་འཇིག་རྟེན་དོན་གཉེར་དང་། །བག་ཆགས་དབང་གིས་སྨྲ་ངན་ལ་ཞེན་རྣམས། །ལེགས་བཤད་འདི་ཡིས་མགུ་བར་མི་འགྱུར་ཡང་། །སྐལ་ལྡན་གཟུར་གནས་འགའ་ལ་ཕན་པར་སེམས། །རང་ལྟ་མཆོག་བཟུང་དྲི་མ་རྒྱང་བསྲིངས་ནས། །གྲུབ་མཐའི་བཀའ་སྲོལ་མཆོག་གི་རྗེས་འབྲང་སྟེ། །རྡོ་རྗེ་འཛིན་པའི་ས་བརྙེས་ཡོངས་འཛིན་གྱི། །གསུང་ལ་བརྟེན་ཕྱིར་ཉེས་པ་མེད་སྙམ་སེམས། །དེ་ལྟ་ན་ཡང་བྱིས་པའི་བློ་གྲོས་ཀྱིས། །ཟབ་ཡངས་རྒྱུད་སྡེའི་གཏིང་མཐའ་མི་དཔོགས་པས། །ཉེས་པ་མཆིས་གང་བླ་མ་མཁའ་འགྲོ་དང་། །གཟུར་གནས་མཁས་པའི་ཚོགས་ལ་བདག་འཆགས་སོ། །འདི་སྦྱར་དགེ་བས་བདག་གཞན་འགྲོ་བ་ཀུན། །བདེ་བ་ཅན་ཞེས་གྲགས་པའི་ཞིང་བཟང་དེར། །པདྨོའི་སྙིང་པོར་རྫུས་ཏེ་སྐྱེས་ནས་ཀྱང་། །འོད་དཔག་མེད་པའི་ཞལ་མཆོག་མཐོང་བར་ཤོག །གནས་སྐབས་ཀུན་ཏུ་རྒྱལ་བས་བསྔགས་པ་ཡི། །མཐུན་རྐྱེན་ཚང་ཞིང་འགལ་རྐྱེན་ཀུན་སྤངས་ནས། །རྒྱལ་བའི་དམ་ཆོས་མ་ལུས་འཛིན་པ་དང་། བདེ་གཤེགས་བསྟན་པ་ཕྱོགས་བཅུར་རྒྱས་བྱེད་ཤོག །དཔལ་ཀྱེ་རྡོ་རྗེའི་དབང་གི་ཆུ་བོ་ཆེན་མོའི་རྣམ་པར་བཤད་པ་བདེ་ཆེན་རྒྱ་མཚོ་ཞེས་བྱ་བ་འདི་ནི། རྒྱལ་བ་ཁྱབ་བདག་རྡོ་རྗེ་འཆང་དང་དབྱེར་མ་མཆིས་པ་རྗེ་བཙུན་དམ་པ་ཀུན་དགའ་བཟང་པོ་ཡབ་སྲས་ཀྱི་གསུང་གི་བཀའ་དྲིན་ལ་བརྟེན་ནས། རྒྱུད་སྡེའི་དོན་ལ་བློ་ཁ་ཅུང་ཟད་ཕྱོགས་པ་མང་དུ་ཐོས་པའི་དགེ་སློང་བསོད་ནམས་སེང་གེས་མེ་མོ་ལུག་གི་ལོ་ཐ་སྐར་ཟླ་བའི་ཚེས་བཅོ་ལྔ་ལ་ཐུབ་བསྟན་རྣམ་པར་རྒྱལ་བའི་དགོན་པར་སྦྱར་བའི་ཡི་གེ་པ་ནི་གཞོན་ནུ་བཟང་པོའོ། །དགེ་བ་འདི་ཡིས་ནམ་མཁའི་མཐའ་ཀླས་པའི། །ལུས་ཅན་ཀུན་གྱི་བསོད་ནམས་ཡེ་ཤེས་ཚོགས། །མྱུར་དུ་བསྒྲུབས་ནས་ཚེ་འདི་ཁོ་ན་ལ། །རྡོ་རྗེ་འཛིན་པའི་གོ་འཕང་ཐོབ་པར་ཤོག །རྒྱལ་བ་ཀུན་གྱི་གསང་ཆེན་མཛོད། །བླ་མེད་མཆོག་གི་བསྟན་པ་ནི། །ཇི་ལྟར་མཁའ་ལ་ཉི་ཤར་བཞིན། །ཕྱོགས་དུས་ཀུན་ཏུ་དར་གྱུར་ཅིག། །། ༈ བལ་ཡུལ་མཆོད་རྟེན་ཉེ་འདབས་ནས་རྒྱལ་ཡོངས་ས་ཆེན་ཞེས་པ་ལས། སློབ་བུ་ཐ་ཤལ་པ་གུ་རུས་སྤེལ་བའོ།།

ཀུན་མཁྱེན་གོ་བོ་རབ་འབྱམས་པ།
ཀྱེ་རྡོ་དབང་གི་རྣམ་བཤད་བདེ་ཆེན་རྒྱ་མཚོ།